kerkoper
Kerkoper er i græsk mytologi to drillesyge dværge, der stjal Herakles' våben. Han fik dog hurtigt fat på dværgene, hængte dem op over en stang med hovedet nedad og drog af med dem. Mens de hang dér, kommenterede de ivrigt Herakles' behårede bagdel og mente, at det var den melampygos 'sortbag', som deres mor havde advaret dem imod. Herakles kom til at le og slap gavtyvene løs. Historikeren Herodot lokaliserede deres tilholdssted og Melampygosstenen, hvor Herakles havde sluppet dem løs, til omegnen af Marathon. Ifølge andre sagn prøvede de også at narre Zeus, der som straf forvandlede dem til aber.